钦定古今图书集成/明伦汇编/官常典/第768卷 > 钱景谌
## 钦定古今图书集成/明伦汇编/官常典/第768卷 > 钱景谌

按《宋史钱惟演传》：“惟演孙景谌，景臻之从兄也。繇殿
直巡辖两京马递，中进士第。初赴开封解试，时王安
石得其文，以为知道者，既荐送之，又推誉于公卿间，
自是执弟子礼。安石提点府界，景谌为属主簿，又以
文荐之，执丧居许，闻安石得政，喜，因事来京师谒之。
方盛夏，安石与僧智缘卧于地，一最亲者袒坐其侧”，
顾景谌褫服脱帽，未及它语，卒然问曰：“青苗、助役如
何？”景谌曰：“利少害多，异日必为民患。”又问：孰为可用
之人，曰：“居丧不交人事，而知人尤难事也。”遂辞出。后
调官复来，安石已作相，又往诣之。安石令先与弟安
国相见，安国亦与之善，谓景谌曰：“相君欲以馆阁相
处，而任以事。”景谌曰：“百事皆可为，所不知者，《新书役
法》耳。”及见安石，安石欲令治峡路役书，且委以戎、泸
蛮事。景谌曰：“峡路民情，仆固不能知，而戎、泸用兵，系
朝廷举动，一路生灵休戚。愿择知兵爱人者。”安石大
怒，坐上客数十人，皆为之惧。退就谒舍，赏激之与诋
以为矫者参半。景谌笑曰：“自古以来，好利者众而顾
义者寡。故天下万事皆由人，而不在于己，苟为利所
动而由于人，则盗亦可为也。夫盗之所以为盗者，利
胜于义而不知所以为之者耳，吾又何憾焉。”遂与安
石绝。熙宁末，从张景宪辟知瀛州，终身为外官，仅至
朝请郎而卒。